Ráž, Jozef, minister dopravy SR (2024-04-16):
Vážený pán predseda Národnej rady Slovenskej republiky, vážené panie poslankyne, vážení páni poslanci, dovoľte mi uviesť návrh vlády na skrátené legislatívne konanie o vládnom návrhu zákona o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov. Tak ako sa uvádza v návrhu vlády na skrátené legislatívne konanie o vládnom návrhu zákona, navrhovaná úprava reflektuje na potrebu urýchliť procesy prípravy a realizácie významných investičných projektov a zároveň je jej cieľom odstrániť transpozičný deficit v súvislosti so smernicou Európskeho parlamentu a Rady EÚ 2021/1187 o zefektívňujúcich opatreniach na dosiahnutie pokroku pri realizácii transeurópskej dopravnej siete. Strategicky významné projekty zamerané na investície v rôznych oblastiach, ako sú doprava a hospodárstvo, zdravotníctvo, energetika, životné prostredie, obrana a bezpečnosť Slovenskej republiky, sú uskutočňované v dlhotrvajúcich časových rámcoch. Následky omeškania výstavby strategických projektov, ako aj omeškanej transpozície smernice predstavujú pre Slovenskú republiku významné hospodárske škody. V súvislosti s transpozíciou smernice už Európska komisia začala voči Slovenskej republike konanie o porušení zaslaním formálneho oznámenia č. INF 2023.0248, list Európskej komisie zo dňa 27. 9. 2023. V prípade, že nedôjde k jej premietnutiu do právneho poriadku SR, komisia môže predložiť predmetnú vec Súdnemu dvoru, ktorý ukladá sankcie, ktoré Slovensko bude musieť uhradiť. Hospodárske škody sú chápané aj v zhoršovaní kvality verejnej infraštruktúry, konkurencieschopnosti či poškodení dobrého mena Slovenska, ktoré sa negatívne premietne do ekonomického a demografického vývoja regiónov či celého štátu. Pre bližšie vysvetlenie, keďže zodpovedám za rezort dopravy, uviedol by som niekoľko súvislostí medzi ekonomickými škodami a nedostatočne rozvinutou dopravnou infraštruktúrou. Jedným z faktov, ktorý je pre investorov rozhodujúci, je aj dostupnosť a kvalita infraštruktúry. Nedostatočne rozvinutá diaľničná sieť a technicky nevyhovujúce železničné trate predstavujú aspekty, ktoré investorov pri rozhodovaní o umiestnení svojich investícií dokážu odradiť, keďže zvýšené náklady na dopravu a logistiku znižujú atraktivitu lokality na podnikanie. Nedobudované dopravné koridory obmedzujú možnosti pre rozvoj obchodných vzťahov a znižujú príležitosti pre rast a expanziu podnikov. Pre dosiahnutie udržateľného hospodárskeho rastu a posilnenia atraktívnosti Slovenska je nevyhnutné urýchliť realizáciu významných infraštruktúrnych projektov. Dôvodmi meškania realizácie sú najmä nevyhnutné majetko-právne vysporiadania, povolávacie procesy, verejné obstarávania, ktoré sú neprimerane časovo náročné. Tie nedovoľujú v rozumnom čase pripraviť, realizovať rozsiahle stavby, ktoré sú strategicky významné pre Slovensko. Cieľom je čo najhoršie, čo najskoršie prijatie, pardon (povedané s pobavením), cieľom je preto čo najskoršie prijatie adekvátneho zákona, ktorým sa zefektívnia pri strategických investíciách majetkoprávne vysporiadania, povoľovacie procesy a verejné obstarávania a zabezpečí sa prebratie smernice TEN-T. Vážené poslankyne, vážení poslanci, vzhľadom na uvedené dovoľujem si vás požiadať o podporu pri prerokovaní predloženého návrhu. Ďakujem za pozornosť.